วันมหาสมุทรโลก 8 มิถุนายน เดินหน้าแก้ไขปัญหาและอนุรักษ์ทรัพยากรทางทะเลโดยเฉพาะสัตว์ทะเลหายาก
กรมทรัพยากรทางทะเลและชายฝั่งจัดกิจกรรมวันทะเลโลก 8 มิถุนายน เดินหน้าแก้ไขปัญหาและอนุรักษ์ทรัพยากรทางทะเลโดยเฉพาะสัตว์ทะเลหายาก  นายจตุพร บุรุษพัฒน์ อธิบดีกรมทรัพยากรทางทะเลและชายฝั่ง กล่าวว่า จากการที่องค์การสหประชาชาติกำหนดให้วันที่ 8 มิถุนายนเป็นวันทะเลโลก หรือ วันมหาสมุทรโลก เพื่อให้ประชากรทุกประเทศเห็นความสำคัญของการอนุรักษ์ทรัพยากรธรรมชาติท้องทะเล และปีนี้ได้กำหนดแนวทางเกี่ยวกับการส่งเสริมความเท่าเทียมกันด้านการดำเนินกิจกรรมทางทะเลอย่างยั่งยืน อาทิ การวิจัยทางวิทยาศาสตร์ การอพยพย้ายถิ่นฐานทางทะเล ซึ่งในส่วนของประเทศไทยหน่วยงานที่เกี่ยวข้องได้บูรณาการแก้ไขปัญหาและอนุรักษ์ทรัพยากรทางทะเลอย่างจริงจังโดยเฉพาะในช่วง 4ปีที่ผ่านมา ส่งผลให้ความสมบูรณ์ของท้องทะเลไทยกลับคืนมา สำหรับการดำเนินงานของกรมทรัพยากรทางทะเลและชายฝั่งที่มีพื้นที่รับผิดชอบกว่า 200 ล้านไร่ มีเกาะจำนวน 590 เกาะ และพื้นที่ชายฝั่งกว่า 3,000 กิโลเมตร ได้ส่งเสริมการดำเนินงานร่วมภาคประชาชนทำให้การจัดการเป็นไปด้วยดีตามลำดับ     สำหรับการดำเนินงานในปีนี้ให้ความสำคัญกับการดูแลปะการัง หญ้าทะเล และสัตว์ทะเลหายาก ได้แก่ เต่าทะเล พะยูน โลมา และวาฬ และการบูรณาการกับกองทัพเรือ และกรมอุทยานแห่งชาติสัตว์ป่าและพันธุ์พืชแก้ไขปัญหาพื้นที่เสื่อมโทรมของท้องทะเลด้วยการสร้างจิตสำนึกอนุรักษ์ทรัพยากรทางทะเลร่วมกับอาสาสมัครพิทักษ์ทะเลกว่า 400 ชุมชน และการใช้กฎหมายควบคุม ล่าสุด จะประกาศใช้มาตรา 17 ดูแลพื้นที่เกาะสีชังที่อยู่ระหว่างรอการประกาศใช้ในราชกิจจานุเบกษา